CELEX: 52007XG1221(01)
Language: sl
Date: 2007-05-24
Title: Sklepi Sveta z dne 24. maja 2007 o prispevku kulturnega in ustvarjalnega sektorja k uresničevanju lizbonskih ciljev

21.12.2007   
            
            
               SL
            
            
               Uradni list Evropske unije
            
            
               C 311/7
            
         Sklepi Sveta z dne 24. maja 2007 o prispevku kulturnega in ustvarjalnega sektorja k uresničevanju lizbonskih ciljev
   (2007/C 311/07)
   SVET EVROPSKE UNIJE –
   
               1)
            
            
               ob upoštevanju člena 151 Pogodbe o ustanovitvi Evropske skupnosti,
            
         
               2)
            
            
               ob upoštevanju ponovnega zagona lizbonske strategije na Evropskem svetu v Bruslju 22. in 23. marca 2005, ki je izpostavil gospodarsko rast ter ustvarjanje več in boljših delovnih mest, ter sklepov Evropskega sveta z dne 8. in 9. marca 2007, v skladu s katerimi bi bilo treba posebno pozornost nameniti spodbujanju zmogljivosti MSP, tudi na področju kulture in ustvarjalnosti, zaradi njihove vloge gonilne sile v zvezi z rastjo, ustvarjanjem delovnih mest in inovacijami (1),
            
         
               3)
            
            
               opozarjajoč, da imata kultura in ustvarjalnost raznolike družbene, politične in gospodarske vloge,
            
         
               4)
            
            
               opozarjajoč na Konvencijo Unesca o varovanju in spodbujanju raznolikosti kulturnih izrazov, v kateri je poudarjeno, da so kulturne dejavnosti, dobrine in storitve tako gospodarske kot kulturne narave,
            
         
               5)
            
            
               ob upoštevanju študije o ekonomiki kulture v Evropi, ki jo je zahtevala Komisija in je bila javnosti predstavljena 14. novembra 2006, ter zlasti dejstva, da je bil v njej izpostavljen izreden pomen tako kulturnega in ustvarjalnega sektorja pri uresničevanju lizbonskih ciljev kot tudi velikega potenciala evropske kulture,
            
         
               6)
            
            
               v prepričanju, da je treba – glede na vse bolj prisotno spoznanje, da je kultura v središču evropskega projekta, v katerem ima edinstveno in nepogrešljivo vlogo – pri razvoju lizbonske agende okrepiti položaj kulture in ustvarjalnih dejavnosti,
            
         
               7)
            
            
               zavedajoč se dejstva, da prizadevanja za dosego teh ciljev lahko predstavljajo le del obsežnejše strategije, o kateri bodo potekale razprave in bo med drugim opredeljena v skladu s prihodnjim sporočilom Komisije o kulturi, v katerem bo začrtana osrednja vloga kulture in ustvarjalnosti v evropskem projektu, s čimer naj pospešili evropski načrt za kulturo,
            
         
               8)
            
            
               zavedajoč se pomena čvrste operativne podlage, od katere je odvisen uspeh strategije; v ta namen bi lahko bili in bi morali biti izvedeni številni nujni ukrepi, zlasti na naslednjih področjih: spodbujanje z dokazi podprte politike na področju zbiranja podatkov in izmenjave najboljših praks, boljša povezava med izobraževanjem, usposabljanjem in kulturo ter boljša uporaba zmogljivosti MSP ter obstoječih struktur in programov,
            
         
               9)
            
            
               glede na ugodne rezultate sodelovanja med državami članicami na področju posebnih vprašanj, povezanih s kulturo in kulturnimi dejavnosti, ki poteka v okviru delovnih načrtov Sveta na področju kulture 2002–2007 (2), potrjuje svoj namen, da bo s to obliko sodelovanja med državami članicami nadaljeval in se tako pravočasno dogovoril o novem delovnem načrtu Sveta za obdobje po letu 2008 –
            
         OPOZARJA na izsledke zgoraj omenjene raziskave o ekonomiki kulture v Evropi, ki dokazujejo, da:
   
               —
            
            
               kulturna ustvarjalnost in okoli nje izoblikovani gospodarski sektorji že sedaj neposredno in pomembno prispevajo h gospodarski rasti in zaposlovanju, da je rast kulturnega sektorja na splošno višja od rasti gospodarstva in da je bil obseg zaposlovanja v tem sektorju večji kot v širšem gospodarstvu;
            
         
               —
            
            
               imajo kulturne dejavnosti in ustvarjalne panoge, kakor so vizualne in uprizoritvene umetnosti, dediščina, film in video, televizija in radio, novi in razvijajoči se mediji, glasba, knjige in tisk, oblikovanje, arhitektura in oglaševanje prav tako ključno vlogo pri spodbujanju inovacij in tehnologije ter bodo v prihodnosti ključne gonilne sile trajnostne rasti;
            
         
               —
            
            
               je pri prevzemanju novih tehnologij, predvsem širokopasovnega interneta, digitalne televizije in mobilne komunikacije, ključno gonilo zlasti razpoložljivost visokokakovostnih ustvarjalnih vsebin;
            
         
               —
            
            
               imajo samozaposlene osebe, mikropodjetja ter mala in srednje velika podjetja iz kulturnega sektorja pri pospeševanju razvoja tega sektorja pomembnejšo vlogo, kot jo imajo isti subjekti iz drugih sektorjev;
            
         
               —
            
            
               proizvodnja dobrin in opravljanje storitev v kulturnem sektorju – glede na njune tesne povezave s posebnim kulturnim in jezikovnim okoljem ter močno regionalno zasidranost – nista lahko prenosljiva in zato tvorita stabilno in trajnostno podlago lokalnih in regionalnih strategij za gospodarsko rast in socialno kohezijo;
            
         POUDARJA, da kulturni in ustvarjalni sektor posebej in raznoliko prispeva h krepitvi globalne konkurenčnosti Evrope, ob upoštevanju dejstva, da:
   
               —
            
            
               bogato kulturno življenje Evrope spodbuja privlačnost njenih mest in regij kot globalnih centrov gospodarske dejavnosti;
            
         
               —
            
            
               je Evropa zaradi kulturnega bogastva, dediščine in raznolikosti privlačna za kulturne turiste z vsega sveta;
            
         
               —
            
            
               bodo imele kulturne vsebine in ustvarjalnost vse pomembnejšo vlogo pri konkurenčnosti EU v svetovnem merilu;
            
         PRIZNAVA, da:
   
               —
            
            
               na ravni držav članic in Skupnosti ni dovolj trdnih primerljivih dokazov, ki bi omogočili pravilno ovrednotenje gospodarskega prispevka kulturnega in ustvarjalnega sektorja h gospodarstvu EU, zlasti kadar je ta prispevek posledica ukrepov politike;
            
         
               —
            
            
               ni dovolj informacij, specializiranega usposabljanja in svetovanja, ki bi bili ustvarjalnim in poklicnim kulturnim delavcem v pomoč pri pretvorbi njihove kreativnosti v uspešne gospodarske izdelke in storitve;
            
         
               —
            
            
               bi nezadostna pozornost kulturnemu in ustvarjalnemu sektorju pri izvajanju večjih programov pomoči in pobud Skupnosti lahko ogrozila napredek na področju uresničevanja ciljev lizbonske agende;
            
         
               —
            
            
               so na notranjem trgu še vedno tržne ovire, ki preprečujejo prosto gibanje ustvarjalnih posameznikov, kulturnih dejavnosti in digitalno distribucijo izdelkov in storitev;
            
         
               —
            
            
               se MSP v kulturnem in ustvarjalnem sektorju še naprej soočajo s številnimi težavami, na primer pri dostopu do financiranja;
            
         JE SEZNANJEN Z:
   dejavnostmi, ki so jih začeli izvajati v prvi polovici leta 2007, za oceno posebnih vprašanj, vključno s statistiko, v zvezi s prispevkom kulturnih in ustvarjalnih sektorjev h gospodarski rasti in zaposlovanju; te dejavnosti se izvajajo na ravni strokovnjakov, ki vključuje ustrezne poklicne akterje/zainteresirane strani;
   POZIVA:
   A.   ZA SPODBUDITEV Z DOKAZI PODPRTE POLITIKE
   Komisijo, naj:
   
               —
            
            
               okrepi svoja prizadevanja in gradi na delu, ki je bilo opravljeno v okviru Eurostata in predstavlja nadaljevanje Resolucije Sveta z dne 20. novembra 1995 o spodbujanju statistik o kulturni in gospodarski rasti (3);
            
         
               —
            
            
               nadaljuje delo na področju statistik s področja kulture, in sicer tudi z vidika opredelitve pojmov in metodologij, in oceni že opravljeno delo; cilj te ocene je zlasti obrazložitev izvajanja kulturnega dela predlaganega statističnega programa Skupnosti za obdobje 2008 do 2012 (4);
            
         
               —
            
            
               po potrebi sodeluje z drugimi ustreznimi mednarodnimi institucijami;
            
         države članice, naj:
   
               —
            
            
               v celoti podprejo prizadevanja na področju zbiranja podatkov, zlasti z učinkovitim izvajanjem ali po potrebi oblikovanjem metodologij za zbiranje podatkov; pri tem naj družbam in organizacijam ne nalagajo dodatnega upravnega bremena;
            
         
               —
            
            
               po potrebi razvijejo študije primerov in vplivov;
            
         države članice in Komisijo, naj:
   
               —
            
            
               se dogovorijo o nadaljnjih prednostnih nalogah in opredelijo nova področja zbiranja podatkov za oceno prispevka kulture in ustvarjalnih panog k lizbonski agendi;
            
         
               —
            
            
               spodbujajo in zagotovijo redno izmenjavo najboljših praks na področju ekonomike kulturnega in ustvarjalnega sektorja;
            
         B.   ZA KREPITEV POVEZAV MED IZOBRAŽEVANJEM, USPOSABLJANJEM TER KULTURNIM IN USTVARJALNIM SEKTORJEM
   države članice, naj:
   
               —
            
            
               ocenijo, ali so v raziskavah na področju kulture in kulturne dediščine ter programih usposabljanj uspešno obravnavani vidiki vodenja, in spodbujajo dostopnost zmogljivosti za vodstveno, poslovno in podjetniško usposabljanje, posebej prilagojeno poklicnim delavcem v kulturnih in ustvarjalnih panogah, ter okrepijo kulturno razsežnost v ekonomskem in poslovnem izobraževanju;
            
         države članice in Komisijo, naj:
   
               —
            
            
               spodbujajo stike in sodelovanje med ustvarjalnim sektorjem in poslovnim svetom ter s tem spodbujajo ozaveščanje slednjega glede zmogljivosti kulturnega in ustvarjalnega sektorja;
            
         
               —
            
            
               spodbujajo sinergije med kulturo in izobraževanjem, da bi razvile ustvarjalne sposobnosti;
            
         C.   ZA ČIM BOLJŠO UPORABO ZMOGLJIVOSTI MALIH IN SREDNJE VELIKIH PODJETIJ V KULTURNEM IN USTVARJALNEM SEKTORJU
   države članice in Komisijo, naj:
   
               —
            
            
               spodbujajo dejavnosti, katerih cilj je čimbolj razviti gospodarski potencial kulture in ustvarjalnosti s strani MSP, krepitev sodelovanja na tem področju in razvoj omrežij;
            
         
               —
            
            
               MSP olajšajo dostop do financiranja;
            
         
               —
            
            
               spodbujajo uravnotežene vzajemne izmenjave kulturnih dobrin in storitev s tretjimi državami ter tako pospešujejo kulturno raznolikost in spodbujajo medkulturni dialog;
            
         
               —
            
            
               okrepijo varstvo pravic intelektualne lastnine ter boj proti ponarejanju in piratstvu v kulturnem in ustvarjalnem sektorju;
            
         D.   ZA BOLJŠO UPORABO OBSTOJEČIH STRUKTUR, PROGRAMOV IN POBUD
   Komisijo, naj:
   
               —
            
            
               izboljša usklajenost dejavnosti, povezanih s kulturo in ustvarjalnimi panogami, saj se te izvajajo na področjih različnih politik EU z namenom, da bi bil njihov vpliv na lizbonsko agendo kar največji in da bi se zagotovilo dosledno upoštevanje kulturnega in ustvarjalnega sektorja;
            
         
               —
            
            
               večji poudarek nameni kulturnemu in ustvarjalnemu sektorju v okviru drugih programov in pobud Skupnosti;
            
         
               —
            
            
               bolje oceni, kako različni programi in pobude Skupnosti vplivajo na kulturni in ustvarjalni sektor;
            
         države članice in Komisijo, naj:
   
               —
            
            
               učinkoviteje izkoristijo sredstva Kohezijskega sklada in strukturnih skladov za izboljšanje podpore MSP v kulturnem in ustvarjalnem sektorju.
            
         
      (1)  Dok. 7224/06, str. 4.
   
      (2)  Resolucija Sveta z dne 25. junija 2002 o novem delovnem načrtu glede evropskega sodelovanja na področju kulture in sklepi Sveta z dne 16. novembra 2004 o delovnem načrtu na področju kulture 2005–2006 (podaljšan do konca leta 2007).
   
      (3)  UL C 327, 7.12.1995, str. 1.
   
      (4)  Predlog odločbe Evropskega parlamenta in Sveta o statističnem programu Skupnosti 2008–2012, dok. 15536/06.